ลีสซิงไม่ขึ้นดอกเช่าซื้อยืนตามกนง.
ลีสซิงยันไม่ขึ้นดอกเบี้ยเช่าซื้อ รอต้นทุนแบงก์เพิ่ม
6 ก.ย. 2555

ลีสซิงยันไม่ขึ้นดอกเบี้ยเช่าซื้อ รอต้นทุนแบงก์เพิ่ม 
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า การแข่งขันในธุรกิจสินเชื่อเช่าซื้อรถยนต์ในปัจจุบันยังคงรุนแรงอยู่ แต่โอกาสปรับขึ้นดอกเบี้ยอาจมีไม่มาก ซึ่งหากคณะกรรมการนโยบายการเงิน (กนง.) คงดอกเบี้ยนโยบายไว้ที่ 3% ดอกเบี้ยของสินเชื่อเช่าซื้อคงปรับขึ้นไม่ได้เช่นกัน
“ดอกเบี้ยเช่าซื้อจะปรับขึ้นได้ก็ต่อเมื่อแบงก์มีต้นทุนเงินฝากที่เพิ่มขึ้น แบบเดียวกับสินเชื่อบ้านที่มีการส่งสัญญาณแล้วว่าต้องขึ้นในไตรมาส 4 นี้” นายไพโรจน์ กล่าว
"แต่ละไฟแนนซ์หันมาเน้นการให้บริการ และสร้างนวัตกรรมใหม่ๆ เป็นกลยุทธ์หลักในการทำการตลาด แทนที่จะใช้ดอกเบี้ยถูก เพราะในวงการทราบดีว่า ดอกเบี้ยรถยนต์ถูกอยู่แล้ว หากต้องกดลงให้ต่ำอีก ก็ไม่ได้กำไรแล้ว" นายไพโรจน์กล่าว
ทั้งนี้ ดอกเบี้ยเช่าซื้อรถป้ายแดงปัจจุบันอยู่ที่ 2.4-2.5% ส่วนรถมือสองเริ่มต้นที่ 3.75% และสินเชื่อจำนำทะเบียนรถเริ่มต้นที่ 3.34% ทำให้ผู้ประกอบการธุรกิจเช่าซื้อหลายรายหันมาทำตลาดสินเชื่อจำนำทะเบียนรถมากขึ้น เนื่องจากดอกเบี้ยดีกว่ารถป้ายแดง
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า ปีหน้าหลายบริษัทเช่าซื้อจะหันมาทำตลาดสินเชื่อจำนำทะเบียนรถมากขึ้น แม้ปัจจุบันสัดส่วนสินเชื่อจำนำทะเบียนรถของธนาคารยังไม่มาก มีประมาณ 5-6% ของสินเชื่อรถยนต์ 1.6-1.7 แสนล้านบาท